DA Den Europæiske Unions Tidende C 128/19

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 128/08)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»TINCA GOBBA DORATA DEL PIANALTO DI POIRINO«

EF-nr.: IT/PGI/005/0357/03.08.2004

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche agricole e forestali Adresse: Via XX Settembre, 20 I-00187 Roma Tlf. (39) 06 481 99 68 Fax (39) 06 42 01 31 26 E-mail: qpa3@politicheagricole.it

2. Sammenslutning:

Navn: Associazione produttori della tinca gobba dorata del pianalto di Poirino Adresse: Via Cesare Rossi, 5 I-0046 Poirino (TO) Tlf. (39) 011 945 01 14 Fax (39) 011 945 02 35 E-mail: — Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.7.: Fisk, bløddyr, skaldyr, ferske, og produkter på basis heraf

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Tinca Gobba Dorata del Pianalto di Poirino«

4.2. Beskrivelse: Betegnelsen »Tinca Gobba Dorata del Pianalto di Poirino «benyttes om fisk (sudere) i fersk stand, dvs. uforarbejdet, af arten Tinca (Tinca tinca), som er opdrættet, født og opvokset i det geografiske område, der er afgrænset i afsnit 4.3, og som har følgende morfologiske karakteristika:

Ydre: gyldent, ryggen er rundet med en pukkel

Skind: klar farve, glimtende og skinnende grafitgrå eller opalgrøn på ryggen og gylden på siderne, skindet skal være tyndt, højst 1 mm tykt, der må gerne være mærker, sår eller hudafskrabninger, hvis bare de er helet eller hidrører fra fiskeprocessen eller rov

Hudslim: klar og klæbende til huden, bemærkes kun ved berøring

Øjne: glimtende, levende, skinnende, konvekse, klar hornhinde og sort pupil, gult eller orange øjeæble

Gæller: klart røde eller lyserøde, fugtige, fri for slim, silt, parasitter eller andre former for fremmedlegemer

Skæl: klæbende til huden, skinnende, iriserende, gyldne

Krop: stiv og fast, en smule elastisk, resistent over for berøring, ikke slatten og blød

Lugt: svag, af ferskvand, ikke skarp eller ubehagelig og stærk af fisk, under ingen omstændigheder af mudder eller planter eller organisk materiale

Indvolde: let spændte, skinnende og glatte med perlemorsskær, ikke skrunkne, slatne eller med en ubehagelig, frastødende lugt og under ingen omstændigheder lugt af tang eller planter

Bughinde: klar, strålende, lugtfri og klæbende til kødet

Muskulatur: elastisk og fast, normalt hvid-rosa, finnemuskulaturen dog rød, lugtfri og under alle omstændigheder uden lugt af mudder eller planter.

For så vidt angår organoleptiske egenskaber er kødet fra »Tinca Gobba Dorata del Pianalto di Poirino «mørt, blødt, ret kompakt, meget lidt fedt og derfor fri for ubehagelig smag og lugt af f.eks. mudder, silt og planter. Det har en blid og delikat smag af fisk, der er mindre skarp end smagen af fisk fra havet.

4.3. Geografisk område: Områderne i kommunerne Poirino (TO), Isolabella (TO), Cellarengo (AT), Pralormo (TO) og Ceresole d'Alba (CN) indgår fuldstændig i produktionsområdet. Kommunerne Carmagnola, Villastellone, Santenna, Riva presso Chieri, Bandissero d'Alba, Montà d'Alba, Montaldo Roero, Monteu Roero, Pocapaglia, Sanfrè, S. Stefano Roero, Sommariva del Bosco, Sommariva Perno, Dusino S. Michele, Valfenera, Bottigliera d'Asti, S. Paolo Solbrito og Villanova d'Asti er delvis omfattet af produktionsområdet.

4.4. Bevis for oprindelse: Hver enkelt fase i produktionsprocessen overvåges, idet input og output for hver fase dokumenteres. På denne måde og ved, at dammene og producenterne opføres i særlige registre, der føres af kontrolinstansen, at der føres produktionsregistre, og at de producerede mængder indberettes, sikres det, at produktet kan spores. Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode: Fiskeyngel udsættes i dambrug også sammen med avlsfisk og mellemstore sudere og får lov til at vokse til den ønskede størrelse. Tinca Gobba del Pianalto di Poirino opdrættes i ren monokultur. Størrelsen afhænger af, om der er tale om fisk til konsum, ungfisk til udsætning eller avlsfisk. Suderen opdrættes dels i eksisterende lerdamme og dels i nyopførte bassiner af ler, forudsat at de ligger inden for produktionsområdet. Vandforsyningen hidrører fra:

nedbør

overfladevand

aftappet grundvand.

Ud over de lerdamme, der allerede er i brug, kan der bygges nye bassiner i ler, forudsat at der ikke er tale om typer, der er kunstigt tætte eller bygget af andre materialer end ler fra Pianalto, så »Tinca Gobba Dorata «bevarer sine karakteristiske farver. For at undgå forurening som følge af dyrkningspraksis på de omkringliggende marker etableres der en græsbræmme omkring dammene på mindst 5 meters bredde. Der må ikke anvendes herbicider i denne bræmme. Det er tilladt at foretage udvælgelse og krydsning af avlsfisk for at avle ungfisk. Både naturlig og kunstig fiskeavl er tilladt. Ved naturlige gødningsprocesser i bassinerne opnås zooplankton, der tjener som foder i forbindelse med fiskeopdrættet i en overgangsfase, og mens fiskeynglen vokser. Under opfedningen må der anvendes tilskudsfoder, der er fremstillet uden tilsætning af kødmel og genetisk modificerede organismer, og hvori proteinindholdet er jævnt fordelt på vegetabilske og animalske proteiner og ikke overstiger 45 % af vægten. Hvis man ønsker at avle fisk med den beskyttede oprindelsesbetegnelse »Tinca Gobba Dorata del Pianalto di Poirino«, skal man nøje overholde den til EU indsendte specifikation. Emballering skal ske i det i punkt 4.3 anførte område for at sikre produktets sporbarhed og kontrol hermed, og ikke mindst i betragtning af, at fiskevarer er fordærvelige og sarte, for at undgå forurening og sikre, at kvalitet og organoleptiske egenskaber bevares.

4.6. Tilknytning: I modsætning til sudere fra andre geografiske områder smager og lugter »Tinca Gobba Dorata del Pianalto di Poirino «ikke af »mudder «eller »planter«, og fiskekødet er mørt. Dette er en direkte følge af den måde dambrug altid er blevet drevet på i Pianalto di Poirino. De adskiller sig nemlig fra lignende miljøer, fordi der ikke hele tiden dannes et slamlag, og fordi vandmasserne udviser meget forskelligartede betingelser i store dele af produktionsperioden, så man undgår, at der opstår gunstige betingelser for algevækst.

Det forklarer, hvorfor der i dambrug i Pianalto di Poirino, hvor der opdrættes sudere, sjældent udvikler sig stabile og vedvarende mængder af blågrønne alger, og hvorfor fiskekødet ikke får den karakteristiske lugt, som franskmændene ikke uden grund kalder »limon«, nemlig mudder.

Pianalto di Poirino ligger isoleret i forhold til det overfladevand, der kommer ned fra Alperne, og det grundvand, som befinder sig under vandspejlet, nedbøren i området er begrænset (700 mm/år), og afvandingsområdets begrænsede størrelse bevirker, at afløbsvandet hurtigt løber ned i dalen. Altopiano di Poirino's særlige lerede og kuperede terræn holder naturligt på overfladevandet. Indbyggerne har bygget diger for at holde på vandet til vandingsformål, som også er nyttige i forbindelse med opdræt af sudere. I landskabet fandtes og findes stadig et betydeligt antal større og mindre dambrug ofte i tilknytning til beboede områder og mindre byer. Heri har man altid opdrættet sudere både som supplerende kilde til proteiner og handelsvare. Disse vandreservoirer blev tidligere samtidig brugt som lergrave, til at vande dyr, til vanding og andre formål, der var vand i dem hele året, og selvom det indeholdt organisk materiale, og vandniveauet, iltindholdet og temperaturen svingede meget, kunne suderen overleve som den fisk, der bedst kunne tilpasse sig disse ekstreme forhold. Størstedelen af brugene findes i Poirino kommune, men en hel del af de i alt 400 brug ligger spredt i hele Pianalto og giver landskabet sit karakteristiske præg. De sudere, der opdrættes i brug i Pinalto di Poirino, har ikke den mere eller mindre markante smag af mudder, der er karakterisk for kød af sudere, som har levet i rismarker, floder og søer i mindre godt beliggende områder end dem i Pianalto. De særlige jordbunds- og klimaforhold og den århundredgamle produktionsproces giver Tinca Gobba Dorata del Pianalto di Poirino sine særlige egenskaber, som gør produktionen unik. Denne fremragende, helt specielle vare sælges normalt til lokale hoteller og restauranter, som aftager næsten hele produktionen.

Sammenfaldet imellem geologiske fænomener, som ligger til grund for dannelsen af Altopiano di Poirino, og samtidige fiskearters opdukken bevirker, at man kan betragte Tinca tinca som en lokal art, der allerede var udbredt eller på vej til udbredelse i mellem/tidlig pleistocæn i den neozoiske tidsalder. Tilstedeværelsen af Tinca Gobba Dorata i Pianalto di Poirino som opdrættet fisk, der værdsættes for sin ernæringsmæssige og økonomiske værdi, fremgår af dokumenter, som går tilbage til det trettende århundrede. Sågar blandt de mange afgifter, som landbefolkningen i Ceresole d'Alba var pålagt, var en i form af levering af forskellige mængder af sudere. I nyere tid findes meget præcise oplysninger, f.eks. i samlingen »Studi geografici su Torino e il Piemonte «af en række forfattere, udgivet af Ciappichelli i 1954, hvoraf en af forfatterne, Natale Veronesi, har skrevet en del om opdræt af sudere: »Le peschiere del Pianalto di Poirino e la loro utilizzazione ittica«. Veronesi omtaler blandt mange andre interessante ting professionelle fiskere, der drev andres brug på forpagtnings- eller lejebasis. Da der ikke findes større floder til fiskeopdræt på Altopiano, havde denne aktivitet udelukkende til formål at skaffe indtægter fra opdræt af sudere. Hvis man slår op i »Consegne del sale «i Poirino, var der allerede i 1775 fem fiskerfamilier, som åbenbart tjente til livets ophold ved opdræt og salg af sudere. Professionelt fiskeri i betydningen opdræt af sudere fandt sted i århundreder, for først hen imod begyndelsen af 80'erne helt at forsvinde som fuldtidsbeskæftigelse og nu kun at være en bibeskæftigelse til landbrug. For at sikre, at produktet kan spores, udarbejder kontrolinstansen en fortegnelse over producenter, dambrug og emballeringsvirksomheder.

4.7. Kontrolorgan:

Navn: CERTIQUALITY Adresse: via Gaetano Giardino, 4 I-20123 Milano Tlf. (39) 02 80 69 171 Fax (39) 02 86 46 52 95 E-mail: certiquality@certiquality.it

4.8. Mærkning: Varen sælges i engangsbeholdere og –poser, som er forsynet med:

påskriften »Tinca Gobba Dorata del Pianalto di Poirino«

en tegning af en hunsuder, hvis hoved er drejet til venstre

påskriften »Denominazione d'Origine Protetta — D.O.P.«.

Etiketten påføres endvidere navnet på producenten og/eller fremstillingsvirksomheden, og dette må kun fylde halvt så meget som ovennævnte. Etiketten påtrykkes det grafiske logo og den påskrift, der er detaljeret beskrevet i varespecifikationen.

Produkter, som »Tinca Gobba Dorata del Pianalto di Poirino «D.O.P. benyttes til fremstilling af, også ved forarbejdning, kan markedsføres til forbrug i emballage, hvorpå der henvises til den pågældende betegnelse, men uden at EU-logoet er anført, forudsat:

at produktet med den beskyttede betegnelse er den eneste bestanddel i den pågældende varekategori,

og at de, der anvender produktet med beskyttet betegnelse, har fået tilladelse dertil af indehaverne af den intellektuelle ejendomsret, der følger af den registrerede BOB-betegnelse, som samlet i en sammenslutning under Ministero delle politiche agricole, alimentari e forestali. Denne sammenslutning står også for optegnelsen i de rette registre og kontrollerer, at den beskyttede betegnelse anvendes korrekt. Findes der ikke en sådan sammenslutning, udføres ovenfor nævnte funktioner af Ministero delle politiche agricole, alimentari e forestali, der er den nationale myndighed med ansvar for anvendelse af forordning (EF) nr. 510/2006.

(1) EUT L 93 af 31.3.2006, s. 12.